**Yunis Qurbanəli oğlu Orucov** (21 dekabr 1977, Zəngibasar rayonu) — Azərbaycan əməkdar jurnalisti,
Azərbaycan Yazıçılar Birliyinin üzvü.

Həyatı
------

Yunis Orucov 1977-ci il dekabrın 21-də Ermənistan SSR-nin Masis rayonunda (keç. Zəngibasar, daha əvvəl isə Uluxanlı) anadan olub. 1984-cü ildə ailəsi ilə Azərbaycana köçüb, əvvəlcə Şirvan, daha sonra Bakı şəhərində məskunlaşıblar. Yunis Orucov Şirvan şəhərindəki 13 saylı orta məktəbin məzunudur.

1994-cü ildə Azərbaycan Dövlət Pedoqoji Universitetinin tarix fakültəsinə daxil olan Yunis Orucov 1998-ci ildə bakalavr, 2000-ci ildə isə magistr pilləsini bitirib. "Türk xalqlarının mədəniyyəti XI–XV əsrlərdə" mövzusunda magistr dissertasiyası müdafiə edib.

2001–2002-ci illərdə Azərbaycan silahlı qüvvələrində hərbi xidmət keçib.

Əmək fəaliyyəti
---------------

Yunis Orucov tələbəlik illərindən mətbuata gəlib. Onun ilk iş yeri "Yeni Azərbaycan" qəzeti olub. 10 ilə yaxın bu qəzetdə çalışan Yunis Orucov o illəri jurnalislik fəaliyyətində böyük və məhsuldar dövr adlandırır.

90-cı illərin sonundan başlayaraq qəzetdə bir çox mövzularda maraqlı məqalələri dərc olunan Yunis Orucov 2006-cı ildən televiziyada fəaliyyət göstərir. Azərbaycan Televiziya və Radio Verilişləri QSC-də (AzTV) müxbir, şef-redaktor, sonra baş redaktorun müavini, informasiya proqramları studiyasının direktor müavini vəzifəsində çalışıb.O, xəbər işi ilə yanaşı, ictimai-siyasi, iqtisadi, sosial və mədəniyyət mövzularında bir çox sənədli televiziya filmlərinin ssenari müəllifidir. O, həmçinin böyük tamaşaçı rəğbəti qazanan "Jurnalist araşdırması" verilişinin müəllifi və aparıcısı olub. İndiyə qədər Qafqaz İslam Ordusuna, XX əsrin 30–50-ci illərdəki repressiya dövrünün əsas həbs düşərgələri olan KARLAQ və A. L. J. İ. R-ə, Nargin adasının tarixinə, Azərbaycan Cümhuriyyətinin müstəqilliyinin beynəlxalq miqyasda tanınmasının 100 illiyinə, "Azərbaycan" İES-də aparılan tikinti və yenidənqurma işlərinə, Bakı Televiziya Qülləsinə, Azərbaycanda könüllülük hərəkatına, "Babək" filminin çəkilməsinin 40 illiyinə, Ermənistanın Azərbaycan torpaqlarında həyata keçirdiyi işğal və soyqırım siyasətinə, "Başlıbel faciəsi"nə, "Tunel qıtliamı"na və digər mövzulara həsr olunan çoxsaylı verilişlərlə yadda qalıb.

### Filmoqrafiya

1. "XXI əsrin salnaməsi". (silsilə Prezident İlham Əliyevin fəaliyyətinə həsr olunub)
2. "Əbədiyyət". (silsilə ulu öndər Heydər Əliyevin həyat və fəaliyyətinə həsr olunub)
3. Xocalı soyqırımı.
4. Xocalıdan səslər.
5. Azərbaycanlıların soyqırımı.
6. Birinci respublika.
7. Azərbaycan parlamenti
8. Azərbaycan Ordusu
9. Çörəkdən qülləyə
10. Mixaylo şəhərdədir.
11. Əbədi Vətən.
12. Əsrin müqaviləsi
13. Neft Daşları
14. Müstəqil Azərbaycan.
15. 50 il Azərbaycan uğrunda.
16. Öndərin yolu.
17. Liderlik missiyası.
18. Olimpin sönməz məşəli
19. 20 Yanvar.
20. Azərbaycan bayrağı (film)

Ədəbi fəaliyyəti
----------------

Yunis Orucov "Nargin — saralmış kədər" və "Boraltan — azadlığın tələsi" tarixi romanlarının müəllifidir.

Mükafatları
-----------

Yunis Orucov 2015-ci ildə Azərbaycanda milli mətbuatın yaranmasının 140 illiyi ilə əlaqədar Azərbaycan Respublikasının Prezidenti İlham Əliyevin sərəncamı ilə "əməkdar jurnalist" fəxri adına layiq görülüb. Dövlət başçısının 2019-cu ildə imzaladığı digər sərəncamla isə Azərbaycan Xalq Cümhuriyyətinin 100 illik yubiley medalı ilə təltif olunub.

Ailəsi
------

Ailəlidir, iki övladı var.

İstinadlar
----------

1. ↑  "Haqqımızda TV VƏ RADİO HAQQINDA, STRUKTUR". 2019-06-28 tarixində arxivləşdirilib. İstifadə tarixi: 2020-01-17.
2. ↑  "Heydər Əliyev Fondunun Prezident İlham Əliyevin 50 illik yubileyi ilə bağlı hazırladığı "XXI əsrin salnaməsi" adlı sənədli filmin nümayiş olub". 2013-12-31 tarixində arxivləşdirilib. İstifadə tarixi: 2020-01-17.
3. ↑  "Əsrin müqaviləsi" ilə qoyulan təməl Azərbaycanın firavan gələcəyini təmin etdi
4. ↑  "Azərbaycan filmlərinin siyahısı". 2022-03-22 tarixində arxivləşdirilib. İstifadə tarixi: 2020-01-17.
5. ↑  "Arxivlənmiş surət". 2022-01-23 tarixində arxivləşdirilib. İstifadə tarixi: 2020-01-17.
6. ↑  "Prezident 44 nəfərə "əməkdar jurnalist" adı verdi…". 2021-04-23 tarixində arxivləşdirilib. İstifadə tarixi: 2020-01-17.
7. ↑  ""Azərbaycan Xalq Cümhuriyyətinin 100 illiyi (1918–2018)" Azərbaycan Respublikasının yubiley medalının təsis edilməsi ilə əlaqədar "Azərbaycan Respublikasının orden və medallarının təsis edilməsi haqqında" Azərbaycan Respublikasının Qanununda dəyişiklik edilməsi barədə". 2020-08-12 tarixində arxivləşdirilib. İstifadə tarixi: 2020-01-17.

Xarici keçidlər
---------------

* Gazeteci Yunis Orucov
* Kuluar — 06.06.2021 (Yunis Orucov)
* Azərbaycanın qələbə tarixi "Jurnalist Araşdırması"nda, Yunis Orucov ilə — 14.11.2021
* 100 illik Qars Müqaviləsi /Jurnalist araşdırması Yunis Orucov ilə — 13.10.2021